Takavarikoiduilla tietokoneilla tai muilla laitteilla ei ollut tallennettuna laitonta materiaalia, kertoo Jari Sillanpään asianajaja.

Laulaja Jari Sillanpään tietokoneilta tai muilta häneltä takavarikoiduilta laitteilta ei hänen avustajansa mukaan ole löytynyt tallennettua lapsipornoa tai muuta laitonta materiaalia.

– Kaikki takavarikoidut laitteet on poliisissa päätetty palauttaa Sillanpäälle. Millään laitteella ei takavarikoitaessa ole ollut laitonta materiaalia, asianajaja Riitta Leppiniemi kertoo.

Hänen mukaansa palauttamispäätökset koskevat myös muistikortteja ja muita vastaavia tallennusvälineitä, jotka Sillanpäältä oli takavarikoitu. Takavarikot tehtiin maaliskuussa, jolloin poliisi teki huumerikostutkinnan takia kotietsinnän laulajan asuntoihin.

Jos laitteilla olisi epäiltyä lapsipornoa, niitä ei palautettaisi. Poliisi ei palauta tällaisia laitteita kesken esitutkinnan.

Sillanpäätä koskeva rikosepäily selittyy sillä, että poliisi löysi laite-etsinnässä tietokoneelta jälkiä siitä, että kyseisellä koneella oli joskus aiemmin käyty katsomassa mahdollisesti laitonta materiaalia.

Sillanpää itse viittasi tähän Facebook-päivityksessään, jossa hän myönsi käyneensä poliisikuulustelussa asian johdosta.

”Esitutkinnassa ilmeni, että poliisi oli saanut palautettua joitain kuvia ja lyhyen videon, joita ilmeisesti oli katsottu koneeni kautta. Ne on löydetty koneilta sellaisilta alueilta, joista normaalikäyttäjä ei niitä pystyisi löytämään,” Sillanpää kirjoitti.

Virallisesti Sillanpää on edelleen epäillyn asemassa. Laitteiden palauttaminen kuitenkin ennakoi sitä, ettei tutkinta välttämättä johda syytteeseen.

Pelkkä lapsipornon katseleminen ei ole rikos. Rikoslain 17 luvussa on kriminalisoitu sukupuolisiveellisyyttä loukkaavan lasta esittävän kuvan hallussapito ja levittäminen, mutta lapsipornokuvien katseleminen avoimessa internetissä ei kuulu kriminalisoinnin piiriin.

– Hallituksen esityksessä nimenomaan todetaan, että tarkoitus ei ole kriminalisoida katsomista. Kuvien katselemista vapaassa internetissä ei ole kriminalisoitu, sanoo rikosoikeuden professori Kimmo Nuotio Helsingin yliopistosta.

Rikokseen ei siis voi syyllistyä esimerkiksi osumalla vahingossa internetissä lapsipornokuvien ääreen.

Sen sijaan lapsipornon aktiivinen hankkiminen katseltavaksi on kriminalisoitua silloinkin, kun kuvia ei tallenneta omalle laitteelle, vaan ainoastaan katsellaan verkon välityksellä. Rikoslain mukaan hallussapidosta tuomitaan myös se, joka maksua vastaan tai muuten sopimalla hankkii pääsyn kuviin tai kuvatallenteisiin, niin että kuvat ovat hänen käytettävissään, vaikka ne eivät hänen koneelleen tallentuisikaan.

Rikokseen siis syyllistyy esimerkiksi ostamalla pääsyn lapsipornosivustolle. Säännöksellä halutaan puuttua myös järjestäytyneiden pedofiilirinkien toimintaan.

Erikseen rikoslain 20 luvussa on kriminalisoitu sukupuolisiveellisyyttä loukkaavan lasta koskevan esityksen seuraaminen. Tähän rikokseen syyllistyy esimerkiksi katsomalla netissä suoraa lähetystä lapsen hyväksikäyttötilanteesta.

Lapsipornoa koskevasta tutkinnasta kertoi ensimmäisenä Iltalehti keskiviikkona. Sillanpää kiisti Facebook-kirjoituksessaan tietävänsä mitään koneillaan tapahtuneesta epäillyn lapsipornon katselemisesta.

”Kotonani järjestetyissä juhlissa koneita ovat voineet käyttää juhliin osallistujat. Minulla ei ole ollut mitään tietoa tällaisesta toiminnasta. En ollut koskaan nähnytkään poliisissa esitettyjä kuvia tai videota,” Sillanpää kirjoitti.

Rikosoikeudellisesti katsojan henkilöllisyydellä ei ole merkitystä, jos kyse on edellä kuvatun kaltaisesti pelkästä katselusta. Kyse ei silloin ole rikoksesta.